Naprapati

Naprapati er en av flere behandlingsformer som regnes blant manuelle behandlingsformer innenfor alternativ behandling.

Ordet naprapati betyr å korrigere årsak til lidelse. Ordet er satt sammen av det tsjekkiske ordet «napravit», som betyr å korrigere, og det greske ordet «pathos» som betyr «lidelse». Naprapati er en manuell behandlingsform, det vil si behandling som er utført med hendene, som tar sikte på å normalisere problemer i bevegelsesapparatet. Dette skjer med ulike behandlingsmetoder gjennom en kombinasjon av muskel- og leddbehandling.

Som naprapat konsentrerer man seg om å finne den underliggende og eneste årsaken til pasientens smerte. Man behandler muskler, nerver- og leddplager, angivelig ut ifra et helhetssyn.

Av de pasientene som søker hjelp hos naprapat, har de fleste  smerte og/eller funksjonsnedsetting i muskler og ledd.Naprapati  Alternativ.no De siste årene har det blitt gjennomført flere studier av naprapatbehandlingen som en helhet. Hoveddelen av dette arbeidet har vært gjennomført ved Institutet för Miljömedicin på Karolinska Institutet (KI).The long-term effects of naprapathic manual therapy on back and neck pain - Results from a pragmatic randomized controlled trial BioMed Central Det finnes likevel ikke noen solid dokumentasjon på ­effekten av naprapati. Selv om det kan ­finnes enkeltstudier og systematiserte bruker­erfaringer på effekten av naprapati, regnes ikke dette som solid dokumentasjon. Til dette sier Nasjonalt kunnskapssenter for helsetjenesten i en rapport fra 2005: «Det finnes begrenset forskningslitteratur hvor naprapati er tiltak som er prøvd ut spesifikt. I dokumentet ”Kapittel 4. Evidens för naprapati” peker naprapatene selv på dette og sier at ”det finnes altså ingen evidens for effekten av naprapati”.»

Historie
Naprapatien ble grunnlagt av den amerikanske kiropraktikeren Oakley Garfield Smith (1880–1967). Behandlingsmetodene startet som en reaksjon mot manipulasjonsprinsippene og metodikken i datidens kiropraktikk og osteopati. Det var også en protest mot det Oakley omtalte som «kunstige prosedyrer» i ordinær medisin og kirurgi der manuelle metoder ville vært mer effektive.Oakley Smith (1932): Naprapathic Genetics, s. 3 – Chicago, Illinois (engelsk)

Begrepet «manuell behandling» betyr at man i stor grad benytter seg av hendene for å undersøke og behandle problemer i bevegelsesapparatet: Skjelett, rygg, muskler og ledd. De ulike behandlingsmetodene man anvender seg av i naprapatien er ikke unike for naprapatien, men benyttes delvis innenfor andre, beslektede, manuelle behandlingsformer, som eksempelvis utføres av manuellterapeuter, kiropraktorer, fysioterapeuter, leger, osteopater og massasjeterapeuter. Behandlingen retter seg i første omgang inn mot å gjenskape funksjonen i bevegelses- og balanseorganet. Dette gjøres med ulike manuelle teknikker som manipulasjon, mobilisering, triggerpunktbehandling, muskeltøying og massasje.

Målet med behandlingen
Gjenskape kroppens normale bevegelighet 
Legge forutsetningene til rette for muskulaturen slik at musklene kan produsere større kraft 
Få pasienten skadefri
Øke pasientens kunnskaper om kroppens funksjoner slik at han lettere unngår skader i framtiden 
Fokusere på årsaken til problemet, ikke bare smerteområdet 
At pasienten skal bli smertefri

Virkningsmekanismer
Naprapater baserer seg på en antakelse om at smerte og dysfunksjon i ledd, muskler og skjelett kan fjernes gjennom økt fleksibilitet og blodsirkulasjon, som kan oppnås ved bestemte måter å påvirke leddene, musklene og/eller skjelettet.

 Effekt 
Det er ikke solid vitenskapelig dekning for å hevde at naprapati fungerer. I en svensk studie fra 2007 ble det konkludert med bedre effekt av manuell terapi hos naprapat enn samtale hos lege, men studiens design har blitt kritisert for metodisk skjevhet.

Diagnostikk
Naprapater starter normalt et behandlingsforløp med en anamnese der pasienten får anledning til å fortelle om sine plager. Ved hjelp av manuelle tester og teknikker mener naprapatene at de kan finne fram til stedet hvor smerten og dysfunksjonen har sitt utspring, samt om det foreligger nevrologiske eller sirkulatoriske forstyrrelser.

Naprapati i Norge
Etter lovendring vedtatt av stortinget i 2020 er naprapater autorisert som offentlig godkjent helsepersonell i Norge fra 1. mai 2022, og de har dermed en beskyttet yrkestittel, med formelle autorisasjonskrav.

 Referanser 

Kilder
Noe av teksten er fra Naprapati med tillatelse fra skribent ved amedisin.no
 Informasjon om Naprapati 

Eksterne lenker
 Om naprapati fra Nasjonalt informasjonssenter for alternativ behandling (NIFAB)
 Om naprapati i NOU 1998: 21

Kategori:Alternativ behandling